2010/0252 (COD)

MEDDELELSE FRA KOMMISSIONEN TIL EUROPA-PARLAMENTET i henhold til artikel 294, stk. 6, i traktaten om Den Europæiske Unions funktionsmåde vedrørende

Rådets holdning med henblik på vedtagelse af Europa-Parlamentets og Rådets afgørelse om oprettelse af et flerårigt radiofrekvenspolitikprogram

1. Baggrund

Forslag sendt til Europa-Parlamentet og Rådet (dokument KOM(2010) 471 endelig – 2010/0252 COD): || 20. september 2010

Udtalelse afgivet af Det Europæiske Økonomiske og Sociale Udvalg: || 16. februar 2011

Udtalelse afgivet ved Europa-Parlamentets førstebehandling: || 11. maj 2011

Ændret forslag fremsendt: || 11. maj 2011 SP (2011)5858

Rådets holdning vedtaget: || 13. december 2011

2. Formålet med Kommissionens forslag

Det foreslåede radiofrekvenspolitikprogram, der bygger på artikel 114 i TEUF, er en reaktion på Europa-Parlamentets og Rådets opfordring i artikel 8a, stk. 3, i rammedirektiv 2002/21/EF, som ændret ved direktiv 2009/140/EF, om at fremlægge et lovgivningsforslag om opstilling af politiske retningslinjer og målsætninger for den strategiske planlægning og harmonisering af anvendelsen af frekvenser.

Radiofrekvenspolitikprogrammet er et udtryk for, hvor vigtig adgang til og effektiv udnyttelse af frekvensressourcer er for det indre marked for elektronisk kommunikation og andre EU-politikområder som f.eks. transport, forskning, jordobservation, navigationssatellitsystemer, miljøbeskyttelse og bekæmpelse af drivhuseffekten. Programmet er et led i Kommissionens digitale dagsorden for Europa og bidrager til Europa 2020-strategien for intelligent, bæredygtig og inklusiv vækst, idet frekvensressourcer er yderst vigtige for det digitale samfund, hurtige trådløse tjenester, økonomisk genopretning, vækst, højkvalitetsarbejdspladser og EU's konkurrenceevne på langt sigt. Akten for det indre marked opfordrer også Europa-Parlamentet og Rådet til at vedtage forslaget hurtigst muligt.

Radiofrekvenspolitikprogrammet vil etablere en proces for bestemmelsen af, hvordan frekvensanvendelsen kan bidrage til EU's mål og optimere de samfundsmæssige, økonomiske og miljømæssige fordele. Det er baseret på EU's reguleringsprincipper for elektronisk kommunikation og beslutning nr. 676/2002/EF (frekvenspolitikbeslutningen), genbekræfter principperne, som skal gælde for alle typer frekvensanvendelse, fastsætter mål for EU-initiativer og anfører de foranstaltninger, der skal iværksættes.

3. Bemærkninger til Rådets holdning

Rådets førstebehandlingsholdning er resultatet af et kompromis, som blev nået efter uformelle forhandlinger mellem Rådet, Europa-Parlamentet og Kommissionen, som kulminerede med det uformelle trepartsmøde den 24. oktober 2011, og som blev bekræftet ved en brevudveksling mellem de to lovgivende institutioner.

Dette kompromis omfatter:

· en klar forpligtelse til at afslutte tilladelsesprocessen for allerede harmoniserede frekvensressourcer, herunder 800-MHz-båndet, inden den 1. januar 2013

· en robust frekvensoversigt baseret på Kommissionens gennemførelsesforanstaltninger og klare frister for vedtagelsen af sådanne foranstaltninger

· et udtrykkeligt mål om at udpege frekvensressourcer på mindst 1 200 frem til 2015 med udgangspunkt i oversigten til brug for trådløs bredbåndskommunikation

· en forpligtelse til at undersøge behovene for yderligere frekvenser til brug for trådløst bredbånd afhængigt af kapacitetskravene

· midlerne til at sikre konkurrence i frekvensanvendelsen, herunder navnlig inden for elektroniske kommunikationstjenester

· udvikling af politiske initiativer for så vidt angår kollektiv og delt brug af frekvensressourcer

· en bestemmelse om at udvide EU-samordningen i internationale forhandlinger om frekvensressourcer

· en forpligtelse til at udvikle politiske initiativer vedrørende frekvensbehovene til at af det indre markeds sektorer og EU-politikker, herunder energibesparelse, jordobservation og -overvågning, den offentlige sikkerhed og beskyttelse, trådløse mikrofoner og tingenes Internet.

Kommissionen kan acceptere Rådets holdning, idet denne afspejler det aftalte kompromis og opfordrer til en lignende vedtagelse af Parlamentet uden ændringer hurtigst muligt på baggrund af sagens vigtighed, de stramme frister i udkastet til afgørelsen og behovet for en hurtig gennemførelse af afgørelsen.

Kommissionen fremsatte også tre erklæringer (se nedenstående) i forbindelse med referatet fra Rådets møde den 13. december 2011, som nærmere forklarer Kommissionens synspunkter vedrørende visse særlige bestemmelser.

4. Konklusion

Kommissionen støtter Rådets holdning - dog fremsættes nedenstående tre erklæringer - og opfordrer Europa-Parlamentet til at godkende Rådets holdning uden ændringer i overensstemmelse med det kompromis der er indgået den 24. oktober 2011, hurtigst muligt, så afgørelsen kan træde i kraft snarest.

5. Ensidige erklæringer fremsat af Kommissionen til referatet af Rådets møde den 13. december 2011

(1) Vedrørende indsættelse af en henvisning til frekvenspolitikgruppen i artikel 9, stk. 2:

'Kommissionen bemærker, at artikel 9, stk. 2, pålægger Kommissionen at tage størst muligt hensyn til frekvenspolitikgruppens synspunkter, før der vedtages gennemførelsesforanstaltninger vedrørende oversigten. Kommissionen mener, at der er i forbindelse med gennemførelsesretsakter kun gælder de procedurekrav, der er fastsat i artikel 291 TEUF. Frekvenspolitikgruppen er nedsat af Kommissionen selv, så denne kan trække på gruppens rådgivning og ekspertise, og det vil Kommissionen fortsat gøre, da den mener at gruppen har en vigtig rådgivende funktion og kommer med et værdifuldt input i forbindelse med politiske anliggender, men det er op til Kommissionen at konsultere frekvenspolitikgruppen, når Kommissionen mener, at der er behov for det.'

(2) Vedrørende artikel 10, stk. 1, om internationale forhandlinger:

'Kommissionen bekræfter sin fortolkning af henvisninger til "medlemsstaternes kompetence" som værende kompetence, som ikke henhører under Den Europæiske Union. Kommissionen minder også om, at traktaterne i deres helhed fortsat gælder, herunder navnlig artikel 218, stk. 9, i TEUF alt efter omstændighederne".'

(3) Vedrørende proceduren for vedtagelse af gennemførelsesretsakter i forbindelse med artikel 13, stk. 2:

'Kommissionen understreger, at det er i modstrid med ordlyden og ånden i forordning 182/2011 at anvende artikel 5, stk. 4, andet afsnit, litra b), på en systematisk måde. Anvendes denne bestemmelse skal det ske ud fra et specifikt behov for at fravige den principielle regel, som er, at Kommissionen kan vedtage et udkast til en gennemførelsesretsakt, hvis der ikke afgives en udtalelse. Da artikel 5, stk. 4, fastlægger en undtagelse fra den generelle regel, kan anvendelsen af andet afsnit, litra b), ikke bare anses for at være en "skønsbeføjelse" for lovgiver, men skal derimod fortolkes på en restriktiv måde og derfor begrundes.'

* * *